Polisieman se twee dogters vas vir sy moordArgieffoto: Nico Strydom Die polisie in Limpopo het vier verdagtes in hegtenis geneem vir die “wreedaardige” moord op ŉ polisieman van dié provinsie. Brig. Motlafela Mojapelo, woordvoerder van die polisie, sê twee van die verdagtes is dogters van die oorlede adjudant-offisier. Volgens hom is die verdagtes, tussen 19 en 26 jaar oud, twee susters en twee broers. Die broers het egter tot dusver nié ŉ familieverbintenis met die polisieman nie. Motlafela sê die polisieman is glo Maandagaand omstreeks 23:00 met sy aankoms by die huis deur ŉ onbekende man aangeval. Volgens ŉ ondersoek het die verdagte die polisieman met ŉ skerp voorwerp aangeval. Die dogters het glo deur die venster gekyk en gesien hoe hul pa “soos ŉ dier geslag word”. Die man is op die toneel dood. Mojapelo sê die vier verdagtes is nié gelyktydig in hegtenis geneem nie. Die polisie kon eers daarin slaag om ŉ 21-jarige vrou en ŉ 19-jarige man vas te trek, waarna hulle Vrydag ook ŉ 26-jarige vrou en ŉ 24-jarige man in hegtenis geneem het. “Die twee jonger verdagtes het Vrydag in die Vuwani-landdroshof verskyn en sal tot volgende week Vrydag in polisieaanhouding bly,” het hy gesê. Hulle sal na verwagting dan eers vir ŉ formele borgtogaansoek in aanmerking kom. Die twee ouer verdagtes sal Maandag in dieselfde landdroshof verskyn.